Škopová, Anežka, poslankyňa NR SR (2024-02-27):
Vážení páni poslanci, vážené pani poslankyne, dovoľte mi vystúpiť k návrhu zákona, ktorým opravujete návrh zákona, ktorý ste ešte predtým trikrát opravovali. Podobne ako pri kompetenčnom zákone, ktorý ste takisto museli opravovať takmer okamžite po jeho schválení. A možno budete musieť ten váš Trestný zákon opravovať piatykrát, pretože stále tu máme aj v hre rozhodnutie Ústavného súdu. To rozhodnutie Ústavného súdu, ktoré sa tak obávate a preto sa ho snažíte sabotovať. Vy však nemáte rešpekt ani len pred tými základnými demokratickými inštitúciami. Napríklad taký minister Taraba si dovolil nazvať Ústavný súd obštrukciou. To, že sa pani prezidentka obrátila na Ústavný súd, nie je obštrukcia, ale jej legitímna právomoc a súčasť demokracie. Veď ak je podľa vás ten zákon v poriadku, tak sa nemáte čoho obávať. Očividne sa však bojíte, a preto zdržujete vydanie zákona v Zbierke zákonov. Ale veď v poriadku, nič iné sme od vás ani nečakali. Už od začiatku tohto volebného obdobia bolo jasné, že nás čaká ťažký boj za zachovanie demokracie a právneho štátu. Napriek tomu ma zarazil ten cynický a bezcitný spôsob, akým ste skrátili premlčacie doby aj pri trestnom čine znásilnenia zo súčasných dvadsať rokov na desať, a to je len špička ľadovca, pretože skracovanie premlčacích dôb sa vzťahuje aj na mnohé iné závažné trestné činy. Ide napríklad o vraždu, sexuálne zneužívanie, týranie blízkej osoby a zverenej osoby, či obchodovanie s ľuďmi, únos a výroba detskej pornografie. Za toto ste zahlasovali, vážení koaliční poslanci. Ja rozumiem, že páni poslanci si potrebovali schváliť zmenu Trestného zákona, aby sa vyhli spravodlivosti. Ale to, že za túto novelu zahlasovali aj koaličné poslankyne, ženy, je pre mňa nepochopiteľné. Vidím tu asi len jednu z koaličných poslankýň, tak menovite, pani poslankyňa Kramplová, pani poslankyňa Puškárová, pani poslankyňa Mačicová, ako ste mohli za také niečo dvihnúť ruku? Ako ste mohli zahlasovať za skrátenie premlčacích dôb za znásilnenie? Takisto pani poslankyňa Laššáková, pani poslankyňa Nováková, pani poslankyňa Matejičková, pani poslankyňa Čavojová, pani poslankyňa Plevíková. Vy ste mali byť tými hlasmi v koalícii, ktoré sa mali ozvať a postaviť sa za všetky ženy a obete sexuálneho násilia. Prečo ste boli ticho? Namiesto vás bolo počuť samých glükov, ktorí tu nechutným spôsobom obhajovali skracovanie premlčacích dôb za znásilnenie. Nebudem tu opakovať slová pána Glücka, mal by sa zamyslieť nad tým, čo hovoril, a pokúsil sa o trochu sebareflexie. Mnoho žien jednoducho potrebuje ten čas na to, aby sa s traumou vyrovnali a boli pripravené hovoriť o tom, čo sa im stalo. A nikto nemôže nútiť obeť, kedy a ako má o tom hovoriť. Potom tu tiež máme prípady, kedy sa až po mnohých rokoch podarí vypátrať páchateľa. Napríklad prípad z východného Slovenska, kedy sa až po jedenástich rokoch podarilo odsúdiť agresora, ktorý znásilnil 15-ročné dievča. V súvislosti s týmto prípadom sa vyjadrila aj sexuologička Danica Caisová za trest, nech je aj po mnohých rokoch, tak je pre tú obeť bodkou za vyšetrovaním, bodkou za nedôverou, znevažovaním, zľahčovaním a zdôrazňovaním jej podielu na tom skutku. Keď už nič iné, tak tá obeť vie, že jej bolo uverené, že páchateľ bol odsúdený, lebo sa ten skutok naozaj stal tak, ako ho ona opisovala. Alebo ďalší prípad z Košíc, kedy sa po jedenástich rokoch podarilo vypátrať páchateľa pomocou DNA. Po schválení vašej novely trestného zákona by obeť dostala od štátu spravodlivosť v podobe uznesenia o zastavenie trestného stíhania z dôvodu premlčania. Toto je vaša vizitka, vážená vládna koalícia. Najprv tu bez hanby presadíte takéto zmeny v Trestnom zákone a teraz sa tvárite ako najväčší spasitelia. Ale pravda je taká, že vládnej koalícii na ženách nezáleží. Záleží im len na tom, aby neuškodili svojmu prezidentskému kandidátovi Petrovi Pellegrinimu. Prezradil to aj samotný minister spravodlivosti Boris Susko. Ten povedal, citujem: „Vláda sa rozhodla zachovať pôvodnú dĺžku premlčacích dôb, aby zabránila vyvolávaniu pocitu strachu a využívaniu témy na politické hry v kampani pred prezidentskými voľbami." Presne tu máme skutočný dôvod tejto novelizácie, novely, ale na tom, že za novelu Trestného zákona zahlasovali aj pán Peter Pellegrini sa nič nezmení. A pritom dobre vedel, že keď za to zahlasuje, tak zníži premlčacie doby za znásilnenie o polovicu. To, čo si tu vládna koalícia aj s pomocou Petra Pellegriniho schválila, je ohrozením bezpečnosti občanov. Hovorila to tu opozícia, hovorila to prezidentka, hovorili to prokurátori, Európska únia a odborníci. Nikto tu nespochybňoval právo vlády robiť zmeny v Trestnom zákone. Ale zmeny, ktoré boli navrhnuté a schválené vládnou koalíciou, sú ohrozením pre celú spoločnosť. A dôkazom toho sú závažné nedostatky a chyby, ktoré je nutné opravovať ani nie mesiac po schválení novelizácie. Nehovoriac o násilnom spôsobe, akým bola zmena Trestného zákona presadená. Pretože dôležitá je aj tá cesta, ako sa k zmenám v spoločnosti dopracujeme. Veď predsa aj za minulej vlády ministerstvo spravodlivosti pracovalo na zmene Trestného zákona. Pamätáte si niekto, že by vtedy Európska komisia písala listy vláde o tom, že majú navrhované zmeny zastaviť? Hrozilo vtedy Slovensku zastavenie eurofondov? Stálo vtedy desiatky tisíc ľudí na námestiach? Alebo si tu snáď niekto myslí, že Európska únia je nejakým spôsobom zaujatá voči našej vláde? Jediný rozdiel je v tom, že za minulej vlády sa návrh na zmenu Trestného zákona robil riadne v štandardnom legislatívnom procese a participatívne diskusiou s odbornou verejnosťou. Vy ste to urobili, a teraz použijem slová predsedu vlády Roberta Fica, mocenským rozhodnutím, ale zásadné spoločenské zmeny sa nerobia hrubo, nasilu, mocenským rozhodnutím. Nie v demokratickej krajine. Zásadné spoločenské zmeny sa robia participatívne hľadaním kompromisu a dohody naprieč spoločnosťou, naprieč politickým spektrom. Vám je však restoratívna justícia ukradnutá, pretože na skracovaní premlčacích dôb za znásilnenie nie je nič restoratívne. Skracovanie premlčacích dôb za znásilnenie je nechutné a cynické. A tak si vás aj história bude pamätať. Ďakujem. (Potlesk.)